Rokiškio Juozo Tumo-Vaižganto gimnazija

**Rokiškio Juozo Tumo-Vaižganto gimnazija** – dieninė, savarankiško mokymosi bendrojo lavinimo mokykla Rokiškyje, M. Riomerio g. 1, vykdanti vidurinio ir papildomo ugdymo programas. Įstaigos kodas 302843970. Steigėjas Rokiškio rajono savivaldybės taryba.

## Istorija
1918 m. Rokiškio parapijos klebono Martyno Jankausko rūpesčiu bei „Saulės“ draugijos iniciatyva Rokiškyje įsteigta vienintelė apskrityje gimnazija.

1930 m. buvo skirta lėšų gimnazijos rūmų statybai. 1931 m. rugsėjo 1 d. gimnazijos rūmuose, pastatytuose pagal architekto G. Gumeniuko projektą, jau pradėjo mokytis gimnazistai.

Iškilmingas rūmų pašventinimas įvyko tų pačių metų spalio 6 d., jame dalyvavo ir LR švietimo ministras Konstantinas Šakenis. 1933 m. balandį mirus Juozui Tumui-Vaižgantui, tų pačių metų gegužę Lietuvos vyriausybė nutarė gimnaziją, tuomet vienintelę Rokiškio apskrityje, pavadinti kanauninko J. Tumo-Vaižganto gimnazija, o minint 4-ąsias jo mirties metines šalia gimnazijos buvo atidengtas ir pašventintas jam skirtas paminklas (autorius – skulptorius B. Bučas). Šis paminklas atlaikė visas negandas, sovietinę okupaciją ir šalia gimnazijos stovi iki šiol.

1940 m. sovietinės valdžios sprendimu gimnazijos statusas ir kan. J. Tumo-Vaižganto vardas panaikintas, mokykla pavadinta Rokiškio vidurine mokykla (nors rokiškėnai savo mokyklą ir toliau vadino gimnazija). Kadrų valymas pirmiausia palietė tikybos mokytojus, vasarą ir rudenį iš gimnazijos išvyko daug mokytojų, mokyklos neaplenkė ir trėmimai – 1941 m. vasarą ištremtas tuometinis mokyklos direktorius E. Šalkauskis, kiti mokytojai, mokiniai.

Į Lietuvą įžengus vokiečiams, 1941-aisiais, mokykla atgavo tik gimnazijos pavadinimą, tačiau J. Tumo-Vaižganto vardas nebuvo sugrąžintas. 1943–1944 m. mokykla buvo paimta vokiečių kareivių reikmėms, joje įkurta karo ligoninė, todėl mokiniai pabiro po įvairius pastatus. 

1958 m. sovietinė valdžia pavadino mokyklą vietinio revkomo (revoliucinio komiteto) pirmininko Edvardo Tičkaus, veikusio 1918 m. prieš Lietuvos valstybę, vardu – Rokiškio Edvardo Tičkaus vidurine mokykla. 1989 m. mokyklai grąžintas Juozo Tumo-Vaižganto vardas. 2012 m. susigrąžintas gimnazijos statusas.

2012 m. rugpjūčio 22 d. Rokiškio Juozo Tumo-Vaižganto vidurinė mokykla ir Rokiškio „Romuvos“ gimnazija reorganizuotos į Rokiškio Juozo Tumo-Vaižganto gimnaziją, turinčią du struktūrinius padalinius atskiruose pastatuose: M. Riomerio g. 1 ir Taikos g. 17. Mokykloje veikia 25 papildomo ugdymo būreliai. 2021 m. prijungtas Rokiškio suaugusiųjų ir jaunimo mokymo centras.

2023 m. kovo 31 d. Rokiškio rajono savivaldybės tarybos sprendimu, santykiu: 14 – „Už“, 2 – „Prieš“ (3 tarybos nariai susilaikė), kuriuo remiantis gimnazijos būstine nuo 2024 m. tapo Taikos g. 17 esantis „Romuvos“ padalinio pastatas.

Rokiškio rajono savivaldybės tarybos 2024-05-30 d. sprendimu Nr. TS-218, šiame pastate įsikūrė Rokiškio Juozo Tumo-Vaižganto progimnazija.

## Gimnazijos himnas

Žodžiai – Tatjanos Apolinaros Juodinienės. Muzika – Antano Vagonio.

:Su laisve Lietuvos kartu tu gimusi,
:Rytų aukštaičiams saule nušvitai.
:Čia išminties kaip iš šaltinio ima
:Artojai, mokslo vyrai, kunigai.

Priedainis

O iš senovinio portreto šviečia

Vaižganto balta galva.

Deimančiukais skaisčiai suspindėkim,

Tegul džiaugias Lietuva.
:
:Kada karų perkūnijos dundėjo
:Ir siautė žemėj slibinas klaikus,
:Suglumusi tylėdama lydėjai
:Į tremtį mokytojus ir vaikus.

Priedainis

:Nors svetimais vardais tave vadino,
:Išliko Vaižganto tauri dvasia.
:Ir rokiškėnams ir visiems kaimynams
:Esi tu mokslo ir vilties šviesa.

Priedainis

## Direktoriai

* 1918 m. K. Petruškevičius
* 1922–1924 m. Juozas Petrulis, knygnešys, aušrininkas
* 1924–1934 m. Vilius Grytė
* 1934–1936 m. Mečislovas Kviklys, žuvęs lageryje
* 1936–1940 m. J. Janulionis
* 1940–1941 m. E. Šalkauskis, tremtinys
* 1944–1946 m. Stasys Paliulis, tautosakos rinkėjas
* 1951–1957 m. Zenonas Lapinskas
* 1956–1958 m. Ona Dagytė – Augulienė
* Algimantas Rudokas
* 1990–2003 m. Egidijus Vilimas
* 2003–2007 m. Antanas Vagonis
* 2007–2011 m. Egidijus Vilimas
* 2011 m. Jolanta Juodinytė
* 2011–2017 m. Gediminas Matiekus
* 2017–2021 m. Diana Guzienė
* nuo 2022 m. Rasa Pranckūnienė

## Žymūs mokytojai

* Petras Bliūdžius, apie 1936–1940 m., geografas, kraštotyrininkas, žuvęs lageryje
* Juozas Bulavas, 1942–1943 m., teisininkas, akademikas
* Vaclovas Chomskis, 1936–1940 m., geografas
* Jolanta Juodinytė, direktoriaus pavaduotoja, lietuvių kalbos mokytoja
* Bronius Kalinauskas, 1940–1945 m., kalbininkas
* Eugenijus Klimas, nuo 1976 m., chemijos mokytojas
* Antanas Krausas, 1939–1940 m., gamtininkas
* Anelė Krasnickaitė-Tarvydienė, apie 1936–1940 m., lietuvių kalbos mokytoja, tremtinė
* Milda Klimienė, nuo 1980 m., matematikos mokytoja;
* Alfonsas Misiukas-Misiūnas, 1929–1940 m., fizikas
* Juozas Petrulis, 1918–1928 m.
* Juozas Tarvydas, apie 1936–1940 m., lietuvių kalbos ir literatūros mokytojas, tremtinys
* Bernadeta Tubelienė, direktoriaus pavaduotoja ugdymui, biologijos mokytoja

## Žymūs mokiniai

* Alvydas Galinis – inžinierius energetikas
* Gerardas Bajoras – chemikas
* Paulius Balčiūnas – dainininkas
* Algimantas Bražionis – inžinierius, verslininkas
* Julius Dudonis – fizikas, medžiagotyrininkas
* Antanas Gruodis – inžinierius energetikas
* Antanas Gudonis – gydytojas, chirurgas
* Vytautas Izbickas – inžinierius
* Irena Jasiūnaitė – dainininkė (mecosopranas), lietuvių operos primadona
* Leonas Juozonis – 1940 m. laida, tautodailininkas
* Gitis Juškevičius – boksininkas, olimpietis
* Alfonsas Keliuotis – pedagogas, rašytojas
* Juozas Keliuotis – žurnalistas, rašytojas
* Pranas Kozulis – 1937 m. laida, poetas
* Jonas Mulokas – inžinierius
* Napoleonas Nakas – aktorius
* Danutė Šeškaitė-Račiukaitienė-Gedvilienė – 1956 m., tiflopedagogė, Lietuvos aklųjų draugijos veikėja
* Vladislovas Raugelė – chorvedys
* Arvydas Bagdonas – Rokiškio krašto garbės pilietis, dailininkas, kultūrininkas, Lietuvos vyriausiasis senelis Kalėda
* Ramūnas Rudokas – aktorius
* Loreta Graužinienė – politikė, Lietuvos Respublikos Seimo pirmininkė
* Alė Rūta (Elena Nakaitė-Arbačiauskienė) – rašytoja
* Petras Stauskas – dailininkas, muziejininkas
* Milda Vainiutė, teisininkė, profesorė
* Stepas Zobarskas – rašytojas
* Justinas Krisiūnas – režisierius
* Rimantas Šinkūnas – disko metikas, treneris
* Liveta Jasiūnaitė – ieties metikė
* Nojus Konstantinas Čypas – jėgos trikovininkas

## Nuotraukos

Vaizdas:Rokiškio Juozo Tumo-Vaižganto gimnazija 2023-07-31.jpg|Rokiškio Juozo Tumo-Vaižganto gimnazija 2023-07-31
Vaizdas:Juozo Tumo-Vaižganto paminklas Riomerio g. 1, Rokiškis 2023-07-31.jpg|Juozo Tumo-Vaižganto paminklas Riomerio g. 1, Rokiškis 2023-07-31
Vaizdas:Rokiškio Juozo Tumo-Vaižganto gimnazija 1931 03 25.jpg|Rokiškio Juozo Tumo-Vaižganto gimnazija 1931 03 25
Vaizdas:Rokiskio gimnazijos mokytojai.jpg|Rokiškio J. Tumo-Vaižganto gimnazijos mokytojai apie 1936 m.
Vaizdas:Rokiškio Juozo Tumo-Vaižganto gimnazijos moksleiviai 1935-1936 m.jpg|Rokiškio Juozo Tumo-Vaižganto gimnazijos moksleiviai 1935–1936 m.
Vaizdas:Su gimnazijos svečiais. Priekyje dešinėje - direktorius M. Kviklys, ant pirmojo laiptelio pirmoji iš kairės - lietuvių kalbos mokytoja Anelė Krasnickaitė.jpg|Su gimnazijos svečiais. Priekyje dešinėje – direktorius M. Kviklys, ant pirmojo laiptelio pirmoji iš kairės – lietuvių kalbos mokytoja Anelė Krasnickaitė
Vaizdas:Rokiškio J. Tumo-Vaižganto gimnazijos logo.png|Rokiškio J. Tumo-Vaižganto gimnazijos logo. Autorius Gintaras Elmonas
Vaizdas:Rokiškio J. Tumo-Vaižganto vidurinės mokyklos logo.jpg|Rokiškio J. Tumo-Vaižganto vidurinės mokyklos logo


## Literatūra
* Venantas Mačiekus. Rokiškio Juozo Tumo-Vaižganto gimnazijai – 100. Vilnius: Versmė, 2018. https://www.lituanistika.lt/content/88371

## Nuorodos
* Mokyklos svetainė

## Išnašos